《雾中由戒坛度罗睺岭稍霁至潭柘》
清代·王鸿绪

既瞻戒坛松，言观潭柘树。山僧劝我且莫行，白额秋来乱林坞。

我闻斯言大吁怪，欲行不行日亭午。此生到处被物厄。

不信山游复有虎。携朋大笑出寺门，樵子前驱荷干橹。

联镳兀兀云雾中，羊肠鸟道愁花骢。十步九折凌绝壁，仰面直欲摩苍穹。

但觉千山万岭同一气，举世高下归鸿濛。我仆马蹇滞岩底，招呼不辨西与东。

兹山猛兽固客在，耳边作吼惟松风。须臾度岭四天豁，西崦已堕铜轮红。

忽见九峰开锦帐，朱霞一抹青芙蓉。红楼金殿耸天际，秋林杳霭闻清钟。

我策我马入幽谷，苾刍相引岩之麓。绀宇辉煌绕玉阑，禅房窈窕摇修竹。

古柘千章无复存，妙严双趾今谁续。日斜不及访龙泉，仰睹峰头乱红绿。

对景行厨泻酒醅，临风万里酣高台。我且歌，君莫哀，元规朝市多尘埃，城外名山谁看来。

作者简介：王鸿绪（1645－1723），清代官员、学者、书法家。初名度心，中进士后改名鸿绪。字季友，号俨斋，别号横云山人，华亭张堰镇（今属上海金山）人。康熙十二年进士，授编修，官至工部尚书。曾入明史馆任《明史》总裁，与张玉书等共主编纂《明史》，为《佩文韵府》修纂之一。后居家聘万斯同共同核定自纂《明史稿》三百一十卷，献与玄烨，得刊行。一生精于鉴藏书画。书学米芾、董其昌，具遒古秀润之趣。为董其昌再传弟子。著有《横云山人集》等。